Porsche Boxster

Η Porsche Boxster είναι ένα κεντρομήχανο διθέσιο πολυτελές σπορ αυτοκίνητο, που κατασκευάζεται από τη γερμανική αυτοκινητοβιομηχανία Porsche, από το καλοκαίρι του 1996 έως σήμερα, σε 4 γενιές. Το μοντέλο έχει στενή συγγένεια με την λίγο ισχυρότερη Porsche Cayman, με μία ακόμα διαφορά, επίσης, ότι η Boxster είναι 2-πορτο και 2-θέσιο roadster, ενώ η Cayman είναι 3-πορτο και 2-θέσιο fastback coupé. Η ονομασία «Boxster» προήλθε από την ανάμιξη των λέξεων (box)er, δηλαδή ο επίπεδος (μπόξερ) κινητήρας της, και road(ster).

 Βασικά στοιχεία 

Το αρχικό μοντέλο με την ονομασία Boxster κυριολεκτικά διέσωσε την Porsche από τη χρεωκοπία, καθώς στις αρχές της δεκαετίας του 1990 η Porsche έπεσε σε σοβαρή κρίση πωλήσεων και κερδών, με αποκορύφωμα το 1992 που οι πωλήσεις της Porsche 911 πλέον κατέρρεαν, και οι Porsche 928 και Porsche 968 (αμφότερες με τον κινητήρα μπροστά) αδυνατούσαν να σταματήσουν την οικονομική κατρακύλα και η εταιρεία ήταν στα πρόθυρα της καταστροφής. Ενδεικτικώς, ενώ το 1986 η Porsche είχε πωλήσει 50 χιλιάδες αυτοκίνητα παγκοσμίως, κατάφερε να πωλήσει μόνο 23.060 αυτοκίνητα το οικονομικό έτος 1991/92, ενώ για το έτος 1992 ανέφερε ζημιές 240 εκατομμυρίων γερμανικών μάρκων.

Η καθοριστική σωτήρια κίνηση ήταν η επιστράτευση του Wendelin Wiedeking, ο οποίος διέθετε έντονη διορατικότητα και φαντασία. Ο ίδιος, αφού έγινε εκπρόσωπος του διοικητικού συμβουλίου από τον Σεπτέμβριο του 1992 και στη συνέχεια πρόεδρος του διοικητικού συμβουλίου από τον Αύγουστο του 1993, αντέδρασε γρήγορα: βελτίωσε την παραγωγή, εξάλειψε ολόκληρα ιεραρχικά επίπεδα και εισήγαγε την Porsche Boxster, που απέβη τότε σωτήρια για την επιβίωση της εταιρείας.

Καθώς τότε, κατά τη διάρκεια αυτής της χρονικής περιόδου, είχε σημειωθεί μια έκρηξη των πωλήσεων της κατηγορίας των roadster, μια τάση που ξεκίνησε από το αρχικό Mazda MX-5 του 1989, ο Wendelin Wiedeking έλαβε την απόφαση να αναπτυχθεί ένα roadster παρόμοιας φιλοσοφίας, με κινητήρα στο κέντρο.

Υπό την ηγεσία του, τον Ιανουάριο του 1993 στο Διεθνές Σαλόνι Αυτοκινήτου στο Ντιτρόιτ παρουσιάστηκε το πρωτότυπο αυτοκίνητο (concept car) Porsche Boxster Concept, που ήταν και ο προπομπός της σχετικά προσιτής τιμολογιακά και έντονα ελκυστικής Porsche Boxster 986 (η πρώτη γενιά της), η οποία μπήκε στη μαζική παραγωγή το καλοκαίρι του 1996 και κυκλοφόρησε για πρώτη φορά στη Γερμανία τον Αύγουστο του ίδιου έτους. Το μοντέλο εξ αρχής προσέλκυσε μεγάλο αριθμό νέων πελατών στην εταιρεία και άλλαξε τα οικονομικά της Porsche προς το θεαματικά καλύτερο (ενώ στη συνέχεια, τεράστια αύξηση εσόδων και ακόμα μεγαλύτερη βελτίωση σημειώθηκε από το 2003 με την μεγάλη απήχηση της Porsche Cayenne από την έναρξη της κυκλοφορίας της πρώτης γενιάς της και διαχρονικά). Αξιοσημείωτο ιστορικά ήταν και ότι έφερε έναν υδρόψυκτο κινητήρα που τοποθετήθηκε και στο μοντέλο παραγωγής, σε αντίθεση με την έως τότε παράδοση της εταιρείας να χρησιμοποιεί αερόψυκτους κινητήρες.

Η πρώτη γενιά της Boxster εισήχθη το 1996, για τη σεζόν (model year, έτος μοντέλου) του 1997, αντικαθιστώντας την Porsche 968 στον ρόλο του εισαγωγικού μοντέλου της εταιρείας, ενώ παράλληλα θεωρήθηκε πνευματικός διάδοχος της κλασικής Porsche 550 Spyder από τη δεκαετία του 1950. Με τιμή εκκίνησης 76.500 γερμανικά μάρκα (39.100 ευρώ), προσέλκυσε νέους πελάτες στη μάρκα και ξεκίνησε τα χρόνια άνθησης της Porsche από τα τελευταία έτη της δεκαετίας του 1990 και μετά.

Αυτό που ξεχώριζε την Boxster από τους ανταγωνιστές της, εξ αρχής όταν κυκλοφόρησε, ήταν ο σχετικά μεγάλος χώρος της. Χάρη στη φιλοσοφία του κινητήρα στο κέντρο, διαθέτει πορτμπαγκάζ εμπρός και πίσω. Η μαλακή οροφή, η οποία λειτουργεί ηλεκτρικά στάνταρ, στεγάζεται σε ένα μαλακό κουτί πάνω από τον κινητήρα. Στην αρχή μπορούσε να ανοίξει και να κλείσει μόνο όταν το αυτοκίνητο ήταν ακίνητο. Ωστόσο, η αισθητική των μπροστινών φώτων, καθώς η συνολική αισθητική στο μπροστινό μέρος ήταν πανομοιότυπη με της Porsche 996 (η τότε γενιά της γενιά της Porsche 911, παρήχθη από τα τέλη του 1997 έως το 2006), πυροδότησε και κάποια αρνητικά σχόλια σε μεγάλο μέρος του κοινού ότι είχαν αποκλίνει από την παράδοση των φώτων των μοντέλων της Porsche και θύμιζαν «τηγανητά αυγά». Άμεσο αποτέλεσμα ήταν ότι όλα τα μεταγενέστερα μοντέλα της εταιρείας επανέφεραν οριστικά στο μπροστινό μέρος, από τότε και μέχρι σήμερα, την παραδοσιακή αισθητική των παλαιότερων γενεών της Porsche 911.

Η δεύτερη γενιά της, εισήχθη στα τέλη του 2005, μαζί με την πρώτη γενιά της Porsche Cayman. Η τρίτη γενιά κυκλοφόρησε στην αγορά το 2012, μαζί με τη δεύτερη γενιά της Cayman. Από την εισαγωγή της τέταρτης γενιάς το 2016, τα δύο μοντέλα πωλούνται ως Porsche 718 Boxster και Porsche 718 Cayman.

Λόγω της μεγάλης ζήτησης για την τρίτη γενιά, ξεκίνησε στις 19 Σεπτεμβρίου 2012 και ταυτόχρονη παραγωγή, εκτός από το κύριο εργοστάσιο της εταιρείας στη Στουτγκάρδη, και στο πρώην εργοστάσιο του οίκου Karmann στο Οσναμπρύκ, το σημερινό Volkswagen Osnabrück.

Διαχρονικά, σε όλες τις γενιές της, η Porsche Boxster αποτελεί το εισαγωγικό μοντέλο στην παλέτα της Porsche, με την χαμηλότερη τιμή πώλησης ανάμεσα σε όλη την παλέτα της εταιρείας, και διατηρεί σταθερά υψηλή εμπορική απήχηση.

 Δείτε επίσης 
 Porsche Cayman, το στενά συγγενικό μοντέλο της Boxster.
 Porsche 911, διαφορετικό και μεγαλύτερο, αλλά παρόμοιας σχεδιαστικής φιλοσοφίας μοντέλο.

 Βιβλιογραφία 
 Γενική 
 Austen, Jörg: Typenkompass Porsche. Sportwagen seit 1948. Motorbuch Verlag, Stuttgart 2007, ISBN 978-3-613-02710-7.

 Bongers, Marc: Porsche. Serienfahrzeuge und Sportwagen seit 1948. Motorbuch Verlag, Stuttgart 2004, ISBN 3-613-02388-1.

















 Βιβλιάρια οδηγιών 




 Εξωτερικοί σύνδεσμοι 

 Η επίσημη Ελληνική ιστοσελίδα της Porsche, με όλα τα μοντέλα της.
 Δοκιμή της Porsche Boxter (4Τροχοί - Δεκέμβριος 1996)
 Δοκιμή της Porsche Boxster S (4Τροχοί - Σεπτέμβριος 2014)
 Συγκριτική δοκιμή των BMW Z4 3.0 sDrive 35i - Porsche Boxster S PDK (4Τροχοί - Ιούλιος 2009)
 Boxster models at official Porsche website (USA)
 Original specifications for every Boxster variant 


Boxter
Κατηγορία:Αυτοκίνητα πολυτελείας
Κατηγορία:Σπορ αυτοκίνητα
Κατηγορία:Γερμανικά αυτοκίνητα
Κατηγορία:Αυτοκίνητα ράλλυ